U Indoneziji cunami i vulkan
Cunami koji je pogodio arhipelag na zapadu Indonezije, usmrtio je više od 100 ljudi, a u erupciji vulkana na Javi poginulo više od 10 
Cunami koji je u ponedeljak pogodio arhipelag na zapadu Indonezije, usmrtio je više od 100 ljudi, javljaju lokalni zvaničnici. Indonežanska TV stanica Metro prenela je izjavu visokog zvaničnika parlamenta arhipelaga Mentavai, Hendrija Dori Satokoa, koji je rekao da je do sada otkriveno 108 tela žrtava cunamija, dok se 502 vodi kao nestalo. Satoko je dodao da nadležni tragaju za nestalima i pomažu preživelima, koji su i dalje u šoku. Medju nestalima je i 10 Australijanaca, koji su u momentu udara cunamija bili na turističkom brodu. Očevici kažu da su talasi visine i do 3 metra kasno uveče u ponedeljak, opustošili priobalna naselja. Epicentar zemljotresa jačine 7,7 stepeni Rihterove skale, koji je pokrenuo cunami, bio je na oko 80 kilometara zapadno od ostrva Južni Pagai. Zvaničnici navode da je to ostrvo pretrpelo najveće posledice. Indonežanske vlasti su ubrzo nakon zemljotrsa izdale upozorenje na cunami, koje su medjutim u roku od sat vremena povukli jer nije bilo neposredne pojave velikih talasa. Veoma snažan zemljotres koji je pogodio obalu Sumatre 26. decembra 2004. izazvao je cunami u Indijskom okeanu u kojem je živote izgubio 230.000 ljudi. U medjuvremenu, na najmnogoljudnijem indonežanskom ostrvu Java poginulo je najmanje 13 ljudi u erupciji vulkana Merapi. Naučnici navode da je taj inače najaktivniji vulkan u zemlji počeo da izbacuje pepeo i vreo vazduh danas posle podne i to posle nekoliko dana podrhtavanja tla koje je bilo jasan znak da je erupcija blizu. Reporteri koji se nalaze u tom području javljaju da su videli kako je šestoro ljudi prebačeno u bolnicu jer su imali opekotine od pepela i vrelog vazduha. Stanovnici okolnih sela, koji su prvobitno ignorisali pozive na evakuaciju, su vidjeni kako u panici napuštaju svoje domove, a saopšteno je i da je jedna dvomesečna beba umrla tokom pokušaja njene majke da pobegne. Indonežanske vlasti su pre erupcije evakuisale nekoliko hiljada dece i starijih građana iz oblasti u podnožju vulkana, medjutim hiljade ljudi nisu htele da napuste svoje zemljište i stoku. Erupcija vulkana Merapi poslednji put je zabeležne 2006. godine, kada je od izlivene lave poginulo dvoje ljudi. U sličnoj erupciji 1994. život je izgubilo 60 ljudi, dok je 1930. poginulo čak 1.300 ljudi.